Nýja lággjaldaflugfélaginu Play hefur gengið erfiðlega að fá innlenda fjárfesta til að leggja félaginu til tólf milljónir evra ( 1,7 milljarða króna ) í hlutafé . Íslensk verðbréf hafa á síðustu vikum unnið að því að fá fjárfesta með í verkefnið . Fréttablaðið greinir frá þessu . Í gær hækkaði hlutabréfaverð Icelandair um tæplega 10% í um 350 milljóna króna viðskiptum í Kauphöllinni í gær . Herma heimildir Fréttablaðsins að sú hækkun sé rakin til óvissu sem ríki um hlutafjársöfnun Play , þó hafi ekki enn fengist staðfestar upplýsingar um fjárfesta sem hafi skuldbundið sig til að taka þátt í útboðinu . Þá segir Fréttablaðið að Íslensk verðbréf hafi kynnt fjárfestingu í Play fyrir fjölmörgum einkafjárfestum og fyrirtækjum . Ku fjárfestingin ganga út á að fjárfestarnir muni eignast 50% hlut í flugfélaginu á móti stofnendum og öðrum starfsmönnum félagsins . Þá herma heimildir Fréttablaðsins að fjárfestarnir sett sig upp á móti þvi að stofnendur Play eignist svo stóran hlut í félaginu , auk þess sem þeir hafi sett spurningarmerki við flugrekstrarreynslu stjórnendateymisins . Viðskiptaáætlanir Play geri ráð fyrir því að flugfélagið verði strax farið að skila 70 milljóna hagnaði á fyrsta ársfjórðungi næsta árs . Það þyki fjárfestunum full bjartsýnt og sömuleiðis hafi þeir kallað eftir því að kjölfestueigandi verði fenginn að flugfélaginu í hlutafjárútboðinu .